Man aangekla ná ‘terreur-mesaanval’ by Londense treinstasieDie Leytonstone-moltreinstasie in Londen is afgesper na ‘n mesaanval binne die stasie op Saterdag, 5 Desember 2015. Foto: Jonathan Brady/PA via AP Teen-terrorismebeamptes ondersoek tans die “gewelddadige en moedswillige” aanval by die Leytonstone-moltreinstasie wat Saterdag omstreeks 19:00 plaasgevind het, het die polisie gesê. ŉ Onbekende man is by die stasie in hegtenis geneem en is tans in polisieaanhouding, terwyl speurders ook ŉ residensiële woning in die ooste van Londen deursoek. Een slagoffer, ŉ 56-jarige man, is ernstig in die aanval beseer en is tans in ŉ stabiele toestand in die hospitaal. Die ander slagoffers is glo net ligtelik beseer. “Na aanleiding van die inligting wat ons van ooggetuies ontvang het en die gevolglike ondersoek deur die teenterreur-kommandement, word die voorval as ŉ terreuraanval beskou,” het Richard Walton, hoof van die teen-terrorismemag, gesê. Volgens plaaslike media het ooggetuies gesê die aanvaller was ŉ lang, swart man met ŉ Arabiese aksent. Hy het na bewering geskree, “Dit is vir Sirië dié!”, voordat die polisie skoktoestelle gebruik het om hom te oorrompel. Walton het ŉ beroep op ooggetuies gedoen om met die polisie in verbinding te tree nadat verskeie foto’s en video’s sedert die voorval op sosiale media gedeel is.